Henrik Høegh (V), 2008-02-19:
Det grønlandske samfund er generelt inde i en positiv udvikling.
Erhvervsudviklingen, turismen og - forhåbentlig - mineralforekomster i den grønlandske undergrund giver grund til optimisme.
Netop offentliggjorte tal fra Grønlands Statistik viser, at Grønland i årene 2004-2006 har haft en positiv økonomisk vækst, hvor væksten i bruttonationalproduktet i 2006 var på 2,5 pct.
Disse forhold kan og bør være med til at styrke den grønlandske økonomi og dermed også forbedre levevilkårene og de sociale vilkår for den grønlandske befolkning.
På længere sigt kan den positive udvikling i den grønlandske økonomi også være med til at mindske det årlige bloktilskud.
Det er vigtigt for Venstre, at det grønlandske samfund fortsat selv er en aktiv og integreret del i denne positive økonomiske udvikling.
En vigtig forudsætning for, at udviklingen kan fortsætte, er ikke mindst, at grønlandske børn og unge sikres en god og solid uddannelse.
Derfor var det rigtigt at øremærke midler fra bloktilskuddet også til undervisning.
Som bekendt er uddannelse dyrere i tyndt befolkede områder, og den kategori hører Grønland jo om nogen til.
Derfor glæder det mig også, at landsstyret har sat et mål op om, at to tredjedele af en ungdomsårgang i 2020 skal gennemføre en kompetencegivende uddannelse.
Der er børn, der lider under deres forældres alkoholmisbrug, og der er børn, der udsættes for pædofili og incest.
Det er selvfølgelig uacceptabelt for os alle.
I Venstre anerkender vi, at de grønlandske myndigheder i dag gør en indsats for at afhjælpe disse problemer, men vi konstaterer, at der på det her område er behov for sammen med det grønlandske folk at yde en styrket indsats.
Vi er i Venstre optaget af, at grønlandske børns vilkår i fremtiden forbedres.
Især arbejdsløshed kan være med til at skabe sociale problemer og direkte fattigdom for en række familier i Grønland.
Derfor er det vigtigt, at der ydes en målrettet hjælp til ikke mindst børnefamilierne.
Der er intet, der kan erstatte en tryg opvækst.
Sammen med skolegang og uddannelse er det et fundament for det fremtidige grønlandske samfund.
Nyere analyser af grønlandske børns oplevelser af konkret fattigdom sammenholdt med det internationale faktuelle fattigdomskriterium viser, at der er flere børn i Grønland, der oplever fattigdom, end i de øvrige nordiske lande.
Men på den anden side oplever flere børn i Storbritannien, Canada og USA fattigdom end børn i Grønland.
Så vi har helt klart en udfordring på fattigdomsområdet, men jeg vil tillade mig at sige, at opgaveløsningen måske ikke er løbet helt af sporet.
Med hensyn til bloktilskuddet og det grønlandske hjemmestyres fremtidige overtagelse af stadig flere opgaver er det Venstres holdning, at den debat og beslutning bør afvente Selvstyrekommissionens rapport.
Jeg vil gerne på vegne af Folketingets partier, inklusive fru Gitte Seeberg og fru Pia Christmas-Møller, men med undtagelse af Dansk Folkeparti og Enhedslisten, fremsætte følgende:
Forslag til vedtagelse »Idet Folketinget ønsker en fortsat positiv udvikling - politisk, socialt og økonomisk - i det grønlandske samfund, opfordres regeringen til fortsat at bidrage til et tæt samarbejde med Grønland om at skabe de bedst mulige rammer for udvikling af selvstyret i Grønland i overensstemmelse med grundlaget for arbejdet i grønlandsk-dansk selvstyrekommission.
Folketinget konstaterer, at der er behov for en styrket indsats på det sociale område i Grønland, og opfordrer regeringen til at tilstræbe en intensivering af samarbejdet med hjemmestyret.
Regeringen opfordres således til at stille sin ekspertise og erfaring til rådighed for de grønlandske myndigheder samt drøfte mulige tiltag med hjemmestyret.
En hel eller delvis øremærkning af statens tilskud til Grønland bør således kun ske, såfremt de grønlandske myndigheder er enige heri.«